### NN 127/2025 (8.10.2025.), Pravilnik o provedbi Programa sufinanciranja analize sjemena soje na prisutnost genetski modificiranih organizama (GMO) za razdoblje od 2025. – 2030. godine

Ministarstvo poljoprivrede, šumarstva i ribarstva

1829

Na temelju članka 8. stavka 6. Zakona o sjemenu, sadnom materijalu i priznavanju sorti poljoprivrednog bilja (»Narodne novine«, broj 110/21) ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA SUFINANCIRANJA ANALIZE SJEMENA SOJE NA PRISUTNOST GENETSKI MODIFICIRANIH ORGANIZAMA (GMO) ZA RAZDOBLJE OD 2025. – 2030. GODINE

Članak 1.

Ovim se Pravilnikom propisuje provedba Programa potpore sufinanciranja sjemena soje na prisutnost genetski modificiranih organizama (GMO) za razdoblje od 2025. – 2030. godine (u daljnjem tekstu: Program) donesenog Odlukom Vlade Republike Hrvatske, klasa: 022-03/25-04/361, urbroj: 50301-27/22-25-2 od 4. rujna 2025. godine.

Članak 2.

Potpora iz Programa dodjeljuje se u skladu s:

Uredbom Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24. prosinca 2013.), Uredbom Komisije (EU) 2019/316 оd 21. veljače 2019. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51I, 22. veljače 2019.) i Uredbom Komisije (EU) 2024/3118 od 10. prosinca 2024. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L, 13. prosinca 2024.)(u daljnjem tekstu: Uredbe Komisije (EU) br. 1408/2013).

Članak 3.

Pojedini pojmovi u smislu ovoga Pravilnika imaju sljedeće značenje:

a) potpora je potpora male vrijednosti namijenjena korisnicima za sufinanciranje provedene analize sjemena soje na prisutnost genetski modificiranih organizama (GMO) u razdoblju od 2025. – 2030. godine

b) korisnici potpore su fizičke i pravne osobe upisane u Upis­nik dobavljača poljoprivrednog sjemena i registrirani su za doradu sjemena

c) podnositelj zahtjeva je svaka fizička ili pravna osoba koja podnosi zahtjev u skladu s odredbama ovoga Pravilnika i Programa

d) dvostruko financiranje podrazumijeva radnje kojima se dovodi do primanja potpore iz mjera Programa za troškove za koje je već zatraženo ili će biti zatraženo i/ili ostvareno pravo na potporu iz drugog izvora.

Članak 4.

(1) Iznos godišnje potpore iz Programa određuje se proporcionalnom raspodjelom financijskih sredstava iz Programa.

(2) Iznos godišnje potpore po korisniku izračunava se na temelju broja partija sjemena soje analiziranih na prisutnost genetski modificiranih organizama (GMO), a koje su provedene u službenom laboratoriju za GMO, sukladno odredbama Zakona o genetski modificiranim organizmima (»Narodne novine«, broj 126/19). Iznos potpore iskazuje se bez obračunatog PDV-a, a najviše do visine od 15.000,00 eura godišnje po korisniku.

Članak 5.

Prihvatljivi korisnici potpore su korisnici iz članka 3. točke b) ovoga Pravilnika.

Članak 6.

(1) Korisnik potpore podnosi svake godine Ministarstvu poljoprivrede, šumarstva i ribarstva (u daljnjem tekstu: Ministarstvo poljoprivrede) Zahtjev za sufinanciranje (u daljnjem tekstu: Zahtjev) na obrascu koji se nalazi u Prilogu 1. ovoga Pravilnika i čini njegov sastavni dio.

(2) Uz Zahtjev je obvezno priložiti čitljivu presliku originala plaćenih računa za provedenu analizu sjemena soje na prisutnost genetski modificiranih organizama (GMO), za svaku godinu provedbe Programa.

(3) Uz Zahtjev se prilaže i vlastoručno potpisana Izjava o iznosima dodijeljenih potpora male vrijednosti, sukladno članku 6. Uredbe Komisije (EU) br. 1408/2013, koja se nalazi u Prilogu 2. ovoga Pravilnika i čini njegov sastavni dio.

(4) U slučaju plaćanja putem transakcijskog računa, uz Zahtjev se prilaže i jasno čitljiva preslika dokaza o izvršenom plaćanju, na kojem mora biti naznačeno ime i prezime korisnika potpore. U slučaju plaćanja putem internetskog bankarstva, prilaže se potvrda banke o izvršenoj transakciji.

(5) Na računu iz stavka 2. ovoga članka, mora biti naznačeno ime, prezime i OIB korisnika.

(6) Zahtjev i prateća dokumentacija dostavljaju se isključivo preporučenom poštom s povratnicom, u zatvorenoj omotnici na čijoj poleđini mora biti jasno i čitko ispisano ime, prezime i adresa pošiljatelja. Pošiljka se šalje na adresu: Ministarstvo poljoprivrede, šumarstva i ribarstva, Ulica grada Vukovara 78, 10 000 Zagreb, s naznakom »Sufinanciranje analize sjemena soje na GMO – ne otvarati«. Rok za dostavu je do 15. listopada tekuće godine za prethodnu godinu.

(7) Zahtjev podnesen nakon isteka roka navedenog u stavku 6. ovoga članka smatrat će se nepravovremeno podnesenim i neće se razmatrati.

(8) Obrazac Zahtjeva iz stavka 1. ovoga članka objavljuje Ministarstvo poljoprivrede na svojoj službenoj mrežnoj stranici (www.poljoprivreda.gov.hr).

Članak 7.

(1) Ministarstvo poljoprivrede provodi administrativnu kontrolu Zahtjeva.

(2) Po završetku administrativne kontrole, Ministarstvo poljoprivrede donosi godišnju Odluku o sufinanciranju analize sjemena soje na prisutnost genetski modificiranih organizama (u daljnjem tekstu: Odluka). Odluka se dostavlja podnositeljima zahtjeva za sufinanciranje, uz obavijest o prihvaćanju zahtjeva i dodjeli određenog iznosa sufinanciranja, odnosno o odbijanju zahtjeva.

(3) Nakon donošenja Odluke, Ministarstvo poljoprivrede s korisnicima potpore sklapa Ugovor o sufinanciranju analize sjemena soje na prisutnost genetski modificiranih organizama (u daljnjem tekstu: Ugovor), te provodi isplatu financijskih sredstava u skladu s utvrđenim pojedinačnim iznosima sufinanciranja za svakog korisnika.

(4) Ministarstvo poljoprivrede izvršit će isplatu odobrenog iznosa sufinanciranja na račun korisnika potpore koji je dostavljen uz zahtjev.

Članak 8.

U slučaju nepotpunog zahtjeva, Ministarstvo poljoprivrede pisanim će putem zatražiti dopunu dokumentacije. Podnositelj je dužan traženu dokumentaciju dostaviti preporučenom poštom ili osobno na adresu Ministarstva poljoprivrede, u roku od pet (5) dana od dana zaprimanja pismena.

Članak 9.

(1) Na Odluku iz članka 7. stavka 2. ovoga Pravilnika korisnik potpore može podnijeti prigovor Ministarstvu poljoprivrede u roku od osam dana od dana dostave Odluke.

(2) Prigovor iz stavka 1. ovoga članka podnosi se isključivo pisanim putem neposredno ili preporučenom pošiljkom s povratnicom u dva primjerka.

Članak 10.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.), kao i u skladu s odredbama Zakona o provedbi Opće uredbe o zaštiti podataka (NN 42/18). Osobni podaci koristit će se isključivo u svrhu provedbe ovoga Pravilnika, a korisnici potpore imaju pravo na pristup, ispravak, brisanje i ograničenje obrade osobnih podataka sukladno važećim propisima.

Članak 11.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 320-20/25-05/4

Urbroj: 525-06/241-25-20

Zagreb, 24. rujna 2025.

Potpredsjednik Vlade
 i ministar
 David Vlajčić, v. r.

PRILOG 1.

![](/files/_web/sluzbeni-dio/2025/133416/images/5422.jpg)

PRILOG 2.

![](/files/_web/sluzbeni-dio/2025/133416/images/5413.jpg)

![](/files/_web/sluzbeni-dio/2025/133416/images/5405.jpg)